b'\n_START_ARTICLE_\nMayeye\n_START_PARAGRAPH_\nMayeye (Macheye, Maheye, Maiece, Maieye, Malleye, Maye, Muleye), pleme ameri\xc4\x8dkih Indijanaca iz grupe Tonkawa nekad naseljeno na jugu dana\xc5\xa1njeg Teksasa. Smatra se da se prvi puta spominju pod imenom Meghey (Maghay, Meghty) za vrijeme Sieur de LaSalleLa Salleove (1643-1687) ekspedicije u drugoj polovici 17. stolje\xc4\x87a. La Salle ih nalazi u krajevima sjeverno ili sjeveroisto\xc4\x8dno od zaljeva Matagorda u Teksasu. \xc5\xa0panjolci u ranom 18. stolje\xc4\x87u spominju naziv Mayeye, a 1748. oni ulaze na misiju San Francisco Xavier de Horcasitas na rijeci San Gabriel, blizu sada\xc5\xa1njeg Rockdalea. Nekoliko godina nakon \xc5\xa1to je misija San Francisco Xavier de Horcasitas napu\xc5\xa1tena ulaze na drugu misiju, San Antonio de Valero u San Antoniju, gdje se jo\xc5\xa1 spominju do 1760. Negdje 1770.-tih godina skupina nemisioniziranih Mayeye Indijanaca kre\xc4\x87e se ju\xc5\xbeno prema obali zaljeva gdje su se priklju\xc4\x8dili Coco Indijancima, jednom plemenu iz grupe Karankawan, na donjem toku rijeke Colorado. Godine 1805. o njima se izvje\xc5\xa1tava da se nalaze na u\xc5\xa1\xc4\x87u rijeke Guadalupe. O Mayeye Indijancima kasnije je malo poznato. Njihove sredi\xc5\xa1nje skupine po svoj su prilici asimilirani od Karankawa, a ostali od Tonkawa. A. F. Sjoberg sugerira da bi oni mo\xc5\xbeda mogli biti legendarni Yakwal, o kojima govore Tonkawe iz kasnog 19. stolje\xc4\x87a.'